CELEX: 32015D0016(01)
Language: mt
Date: 2015-03-27 00:00:00
Title: Deċiżjoni (UE) 2015/811 tal-Bank Ċentrali Ewropew tas-27 ta' Marzu 2015 dwar l-aċċess pubbliku għal dokumenti tal-Bank Ċentrali Ewropew li jkunu fil-pussess tal-awtoritajiet nazzjonali kompetenti (BĊE/2015/16)

23.5.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 128/27
            
         DEĊIŻJONI (UE) 2015/811 TAL-BANK ĊENTRALI EWROPEW
   tas-27 ta' Marzu 2015
   dwar l-aċċess pubbliku għal dokumenti tal-Bank Ċentrali Ewropew li jkunu fil-pussess tal-awtoritajiet nazzjonali kompetenti (BĊE/2015/16)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra l-Istatut tas-Sistema Ewropea ta' Banek Ċentrali u tal-Bank Ċentrali Ewropew, u b'mod partikolari l-Artikolu 34 tiegħu,
   Wara li kkunsidra r-Regolament tal-Kunsill (UE) Nru 1024/2013 tal-15 ta' Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta' politiki relatati mas-superviżjoni prudenzjali ta' istituzzjonijiet ta' kreditu (1), u b'mod partikolari l-Artikolu 6(1) flimkien mal-Artikolu 6(7) tiegħu,
   Wara li kkunsidra l-proposta mill-Bord Superviżorju b'konsultazzjoni mal-awtoritajiet nazzjonali kompetenti,
   Billi:
   
               (1)
            
            
               Ir-reġim dwar l-aċċess pubbliku għal dokumenti tal-Bank Ċentrali Ewropew (BĊE) huwa stabbilit fid-Deċiżjoni BĊE/2004/3 (2).
            
         
               (2)
            
            
               Dokumenti tal-BĊE jistgħu jkunu fil-pussess tal-awtoritajiet nazzjonali kompetenti bħala riżultat tad-dmir tagħhom li jassistu lill-BĊE, li jikkooperaw in bona fede u li jiskambjaw informazzjoni mal-BĊE skont ir-Regolament (UE) Nru 1024/2013. It-twettiq tal-kompiti superviżorji kkonferiti lill-BĊE u l-funzjonament effettiv tal-mekkaniżmu superviżorju uniku jistgħu jkunu mfixkla jekk il-BĊE ma jiġix ikkonsultat dwar l-ambitu tal-aċċess li għandu jingħata fir-rigward ta' dokumenti tal-BĊE li jkunu fil-pussess tal-awtoritajiet nazzjonali kompetenti jew, jekk b'mod alternattiv, it-talbiet għal aċċess għal dawk id-dokumenti ma jiġux irreferuti lill-BĊE. Għaldaqstant, it-talbiet għal aċċess għal dawk id-dokumenti għandhom jew jiġu rreferuti lill-BĊE jew inkella l-BĊE għandu jiġi kkonsultat qabel kwalunkwe deċiżjoni dwar żvelar.
            
         ADOTTA DIN ID-DEĊIŻJONI:
   Artikolu 1
   Definizzjonijiet
   Għall-finijiet ta' din id-Deċiżjoni:
   
               (1)
            
            
               “dokument” u “dokument tal-BĊE” ifissru kull kontenut irrispettivament mill-mezz (miktub fuq karta jew maħżun f'forma elettronika jew bħala reġistrazzjoni fonika, viżwali jew awdjoviżwali) magħmula jew miżmuma mill-BĊE u li hija dwar il-politiki, l-attivitajiet jew id-deċiżjonijiet tiegħu taħt ir-Regolament (UE) Nru 1024/2013;
            
         
               (2)
            
            
               “awtorità nazzjonali kompetenti” (ANK) għandha jkollha t-tifsira mogħtija fil-punt (2) tal-Artikolu 2 tar-Regolament (UE) Nru 1024/2013. Din it-tifsira hija mingħajr preġudizzju għall-arranġamenti taħt il-liġi nazzjonali li jassenjaw ċerti kompiti superviżorji lil bank ċentrali nazzjonali (BĊN) li ma jkunx innominat bħala ANK. Fir-rigward ta' dawn l-arranġamenti, referenza għal ANK f'din id-Deċiżjoni għandha tirreferi wkoll għall-BĊN fir-rigward tal-kompiti superviżorji assenjati lilu bil-liġi nazzjonali.
            
         Artikolu 2
   Dokumenti f'idejn l-ANK
   Meta ANK tirċievi talba għal dokument tal-BĊE li jkun fil-pussess tagħha, l-ANK għandha tikkonsulta lill-BĊE dwar l-ambitu tal-aċċess li għandu jingħata, qabel ma tittieħed deċiżjoni dwar żvelar, ħlief jekk ikun ċar li d-dokument għandu għandu jiġi żvelat jew ma għandux jiġi żvelat.
   Inkella, l-ANK tista' tirreferi t-talba lill-BĊE.
   Artikolu 3
   Dħul fis-seħħ
   Din id-Deċìżjoni għandha tidħol fis-seħħ fil-jum tan-notifika tagħha lid-destinatarji.
   Artikolu 4
   Destinatarji
   Din id-Deċiżjoni hija indirizzata lill-BĊNi.
   
      Magħmul fi Frankfurt am Main, is-27 ta' Marzu 2015.
      
         
            Il-President tal-BĊE
         
         Mario DRAGHI
      
   
   
      (1)  ĠU L 287, 29.10.2013, p. 63.
   
      (2)  Id-Deċiżjoni BĊE/2004/3 tal-4 ta' Marzu 2004 dwar l-aċċess pubbliku għad-dokumenti tal-Bank Ċentrali Ewropew (ĠU L 80, 18.3.2004, p. 42).